Piepklein handsakkies is peperduurFoto: jacquemus/Instagram Piepklein handsakkies het ŉ groot opslae gemaak by die gewilde Modeweek in Parys, Frankryk – maar dis nie duidelik wat jy in die handsak sou dra nie en dit kos ŉ plaas se prys! Miskien wil jy net ŉ enkele stukkie kougom en ŉ haarknippie in jou handsak dra – dan is dié handsak vir jou gemaak. Die modewêreld is egter gaande oor hierdie mikrohandsakkies van die Franse modeontwerper Jacquemus. Hulle is só klein, hulle hak net oor jou een vinger. Simon Port Jacquemus het van sy “Le Chiquito”-handsakkies weggegee aan uitgesoekte gaste by die Jacquemus herfs/winter-vertogning, tesame met piepklein uitnodigings. Modelle het dit op die loopplank gedra en daarmee in foto’s verskyn, maar dis moeilik om die klein handsakkies te sien. Een handsakkie sal jou ongeveer $500 (sowat R7 000) uit die sak jaag. Die handgemaakte sakkies is op Jacquemus se webwerf beskikbaar in oranje, blou en groen suède. Soortgelyke handsakkies is ook beskikbaar in geel, ligblou en liggroen.